《赋得粤南四景寿汤学宪 其三 西樵春霭》
明代·李孙宸

何年天外此悬梯，七十峰头遍可栖。绝巘槎疑天使过，飞泉帘捲玉虹低。

千峰雪净留丹灶，九洞龙归隔玉溪。咫尺天门通日观，赤松仙侣未须携。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。